Jong stoeier verwerf goud | Netwerk24
Jong stoeier verwerf goud
Lohan Diedericks (9) het Donderdag (01/11) 'n trofee vir die beste prestasie in stoei van die Laerskool Bloemfontein ontvang.
Dit kom nadat hy op 5 Oktober aan die Suid-Afrikaanse Stoei­federasie se jeugkampioenskapsbyeenkoms in Kaapstad deelgeneem het.
Daar het hy 'n goue medalje in die o.9-afdeling (36 kg tot 40 kg) verwerf.
Sy pa, Leon, sê dié oorwinning was besonder soet omdat Lohan se teenstander hom twee maande tevore in die Johnny Reitz Big Five-toernooi in Pretoria geklop het. Lohan het in dié toernooi 'n silwermedalje ontvang.
Hy spog met 'n hele paar medaljes sedert hy verlede jaar by die Van Rooyen-stoeiklub begin stoei het.
Dit blyk dat stoei nie net 'n sportsoort is waarin Lohan besonder goed vaar nie. Dié sportsoort het glo sy selfbeeld boonop 'n goeie hupstoot gegee.
Lohan se ma, Annerize, sê hy het sommer 'n maand nadat hy begin stoei het meer selfvertroue begin kry.
Die jong stoeikampioen sê sy droom is om eendag oorsee te gaan stoei en om aan internasionale kompetisies deel te neem.